Efter at have været nede med 2-0 formåede Fortuna Hjørring søndag eftermiddag at hente 2-2 mod mesterskabsrivalerne fra Brøndby.

Søndagens opgør i 3F Ligaen mellem Fortuna Hjørring og Brøndby IF blev rykket fra klokken 14 til 16:30, da Brøndbys busselskab natten til søndag gik konkurs. På trods af den ekstra forberedelsestid kom Fortuna Hørring helt forkert ud til kampen, og det straffede effektive Brøndby ved hurtigt at bringe sig foran 2-0. Serbiske Nevena Damjanovic fik kort efter reduceret efter et hjørnespark, og herefter fik nordjyderne bedre fat. Særligt i anden halvleg var Fortuna Hjørring dominerende i både spil og chancer, og spilovertaget blev belønnet, da Nadia Nadim omsatte et straffespark til en udlignende 2-2-scoring. Det blev ikke til flere scoringer på Bredbånd Nord Arena, og der var dermed ingen af de to fodboldgiganter, der formåede at få bugt med den anden. Begge mandskaber ligger nu med 21 point efter ni runder.